Reaksie op hulppakket: Aankondiging verwelkom, maar …Miljoene mense wat reeds in armoede leef, benodig nou ook dringend voedselhulp. Pres. Cyril Ramaphosa het R500 miljard beloof om die land weer op sy voete te help. (Foto: Twitter) Die hulppakket wat pres. Cyril Ramaphosa Dinsdagaand aangekondig het om die land weer ná die Covid-19-pandemie op sy voete te help, is grootliks verwelkom. Daar was wel vrae oor sommige aspekte daarvan. Ramaphosa het onderneem om Donderdag fyner detail oor die hulpverleningspakket van R500 miljard bekend te maak. Dit moet broodnodige verligting aan Suid-Afrikaners bring deur verhoogde toelae, belastingverligting, hulp vir sakeondernemings, bykomende gesondheidsorg en voedselhulpprogramme. DA: Geleidelike heropening van ekonomie verwelkom (Foto: Helpende Hand.) Die DA-leier, John Steenhuisen, sê talle van die maatreëls wat Ramaphosa aangekondig het om die uitwerking van die Covid-19-pandemie teen te werk, is voorstelle waarvoor die amptelike opposisie reeds lankal vra. Die party het die geleidelike heropening van die ekonomie verwelkom. “Die president het ons steun vir die inwerkingstelling van die ingrypings. Hy het ook ons steun vir die ekonomiese hervorming waartoe hy verbind is, omdat die R500 miljard-inspuiting daarsonder kortstondig en uiteindelik ŉ vermorsing sou wees. “Dit is bemoedigend dat die president praat van die heropening van die ekonomie in fases wat gegrond is op ŉ risiko-aangepaste grondslag wat berus op wetenskaplike bewyse. Dit is in wese die Slim Afsonderingsplan wat die DA verlede week voorgestel het en is broodnodig om ons ekonomie weer te begin opbou.” Steenhuisen sê die party gaan later vandag in meer detail op die hulppakket reageer. ANC: ‘Wakker inklusiewe ekonomiese groei aan’ Die sekretaris-generaal van die ANC, Ace Magashule, sê die hulppakket gaan vraag en aanbod stimuleer, infrastruktuurprojekte ŉ hupstoot gee en sorg vir die spoedige inwerkingstelling van ekonomiese hervorming wat inklusiewe ekonomiese groei kan help aanwakker. “Dit is tekenend van die regering se verbintenis om gewone mense in die middel van die ontwikkelingsagenda te plaas, veral die armes en werkersklas,” sê Magashule. VF Plus: ‘Gelykheid moet geld’ (Argieffoto) Die VF Plus meen egter daar is sekere aspekte van die stimuluspakket waarvan die detail ontbreek en sê die nuwe maatskaplike toelaes wat betaal gaan word, moet met omsigtigheid benader word. Die party waarsku dit kan in die toekoms moeilik weggeneem word. “Dit is belangrik om nie afhanklikheid van die staat daar te stel nie, maar eerder werkskepping en sakeontwikkeling moontlik te maak. Die fokus is sterk op die armes en kwesbares van die land, maar dit is belangrik om in ag te neem dat die definisie van kwesbares in Suid-Afrika verander het. Mense wat voor die inperking nie kwesbaar was nie en deel was van die middelinkomstegroep wat toe werk verskaf het, is nou kwesbaar,” het dr. Pieter Groenewald, VF Plus-leier, gesê. Die party hou vol dat geen hulp aan bemagtigingsvoorwaardes gekoppel mag wees nie. “Gelykheid moet geld.” Groenewald sê besonderhede oor lenings aan sakeondernemings ontbreek grootliks en dit is nie duidelik wat die terugbetalingsooreenkoms gaan behels nie. Aspekte soos die rentekoers en of dit op ŉ uitgestelde terugbetalingsgrondslag gaan geskied, is nie bekend nie. EFF: Diversifiseer voedselwaardeketting (Argieffoto: PnP) Die EFF het die verhoging in maatskaplike toelae verwelkom en eis dat geen politikus by die verspreiding van voedselhulp betrokke mag wees nie. Die EFF sê dit lei tot nepotisme, diefstal en die verspreiding van hulp op ŉ partypolitieke grondslag. Die rooi barette sê die belangrikste aspek is dat die hele voedselwaardeketting hervorm moet word, omdat dit tans oorheers word deur wit boere op produksievlak, multinasionale maatskappye wat produkte verpak en groot kettingwinkels op kleinhandelvlak. “Die Suid-Afrikaanse regering moet betrokke raak by doelbewuste en besliste pogings om die hele waardeketting te diversifiseer omdat dit in sy huidige formaat wit boere, multinasionale maatskappye en wit kleinhandelaars bevoordeel. “Die Suid-Afrikaanse ekonomie moet die demografie van die land begin weerspieël wat betref eienaarskap en beheer. Intussen moet swart kleinboere in die waardeketting opgeneem word en al die steun kry wat hulle benodig.” Cosatu: ‘Staatsamptenare dra SA’ Cosatu se hoofkantoor in Johannesburg. (Foto: Twitter) Die vakverbond Cosatu het die hulppakket verwelkom. Die regering het R40 miljard beskikbaar gestel om werkers te help wat afgelê of op onbetaalde verlof is. Cosatu sê dit is egter onaanvaarbaar dat net 2% van die geld wat vir hulle bestem is, werkers reeds bereik het. “Cosatu hoop dat die kwessie oor die nie-betaling van salarisverhogings vir staatsamptenare by die koördinerende bedingingsraad vir die openbare sektor (PSCBC) bygelê kan word. Dié werkers verdien beter, veral noudat hulle die land moet dra,” het Sizwe Pamla, Cosatu se nasionale woordvoerder, gesê. Die vakbond het ook die verbintenis tot infrastruktuurbesteding verwelkom, asook die beginsel dat die ekonomie geleidelik oopgestel gaan word. Cosatu sê werkers se veiligheid moet prioriteit geniet. Cosatu sê elke sent moet aangewend word vir dit waarvoor dit geoormerk is en geen korrupsie mag geduld word nie.